৭০ নম্বর ওয়ার্ড: অগ্রাধিকার ভিত্তিতে নারী শিক্ষা প্রসারের প্রত্যয়
ঢাকা দক্ষিণ সিটি কর্পোরেশনের (ডিএসসিসি) নবসৃষ্ট ৭০ নম্বর ওয়ার্ডে পরিকল্পিত উন্নয়নের অঙ্গীকার করেছেন কাউন্সিলর প্রার্থীরা। এ ক্ষেত্রে প্রত্যন্ত এ ওয়ার্ডটিতে দ্রুত নগর কাঠামো গড়ে তুলতে চান তারা।







নাগরিক সুবিধাবঞ্চিত এলাকা বলে অগ্রাধিকারের ভিত্তিতে এখানে নারী শিক্ষার প্রসারসহ গরিব অসহায় মেধাবীদের লেখাপড়ার সুযোগ সৃষ্টি করতে চান কাউন্সিলর প্রার্থীরা।




এদিকে জননিরাপত্তার বিষয়ে প্রশাসনের সঙ্গে সতর্ক থেকে মাদক, সন্ত্রাস ও চাঁদাবাজি প্রতিরোধে শক্ত অবস্থান গড়ে তোলা হবে বলেও অঙ্গীকার করেন প্রার্থীরা।
ডেমরা থানাধীন দেইল্লা, পাইটি, কায়েতপাড়া, ঠুলঠুলিয়া, খলাপাড়া, তাম্বুরাবাদ, নলছাটা, ধিৎপুর, দুর্গাপুর, মেন্দিপুর, আমুলিয়া, শূন্য ও শূন্যা টেংরা এ ১৩টি গ্রাম নিয়ে গঠিত ৭০ নম্বর ওয়ার্ড।
ওয়ার্ডের ভোটার সংখ্যা প্রায় ১৩ হাজার হলেও এখানে প্রায় ১ লাখ মানুষের বসবাস। ৭০ নম্বর ওয়ার্ডটি সংসদীয় ঢাকা-৫ আসনভুক্ত এলাকা। স্বাধীনতার পর থেকে আজও এখানে উল্লেখযোগ্য তেমন উন্নয়ন হয়নি।
ডিএসসিসির ৭০ নম্বর ওয়ার্ডের আওয়ামী লীগ সমর্থিত প্রার্থী হলেন বর্তমান কাউন্সিলর সাবেক ডেমরা ইউনিয়ন আওয়ামী লীগের যুগ্ম সাধারণ সম্পাদক মোহাম্মদ আতিকুর রহমান (ঘুড়ি)।
বিএনপি সমর্থিত প্রার্থী হলেন স্থানীয় বিএনপি নেতা এমএ আজিম (ব্যাডমিন্টন র‌্যাকেট)। স্বতন্ত্র প্রার্থী হলেন মো. জাহাঙ্গীর খান (ঠেলাগাড়ি)।
সরেজমিন দেখা গেছে, ডিএসসিসির ৭০ নম্বর ওয়ার্ডে আজও উল্লেখযোগ্য অবকাঠামোগত কোনো উন্নয়নের ছোঁয়া লাগেনি। ওয়ার্ডের বেশির ভাগ পরিবার কৃষিনির্ভর।
ইতিমধ্যে অভ্যন্তরীণ কিছু সড়কের কাজ হলেও এলাকাটি অনুন্নত ও সুবিধাবঞ্চিত। গ্রামের প্রতিচ্ছবি ফুটে ওঠা ওয়ার্ডটির সর্বত্রই। নেই কোনো ডাম্পিং স্টেশন।
এলাকার অভ্যন্তরীণ মূল খালগুলো অনেক আগেই অবৈধ দখলে প্রায় বিলীন হয়ে গেছে। তারপরও এখানে কাঁচা, সরু ও খানাখন্দে ভরা সড়কবাতিহীন অপ্রতুল রাস্তায় ভোগান্তির শেষ নেই।
গ্যাস সংকট, গণপরিবহন সংকট, অতিরিক্ত মশা-মাছি ও বেওয়ারিশ কুকুরের উপদ্রব, বিশুদ্ধ পানির অভাব, একমাত্র স্বাস্থ্য ও পরিবার কল্যাণ কেন্দ্রে চিকিৎসাসেবার অভাব, মাদকের করাল গ্রাসসহ নানা সমস্যায় জর্জরিত এ ওয়ার্ডের অধিবাসীরা।
মোহাম্মদ আতিকুর রহমান যুগান্তরকে বলেন, গত নির্বাচনে কাউন্সিলর নির্বাচিত হওয়ার পর এ ওয়ার্ডে আধুনিক স্যুয়ারেজ ব্যবস্থাসহ রাস্তার কাজ চলমান রেখেছি।
এছাড়াও মশাবাহিত রোগ প্রতিরোধে মশক নিধন কার্যক্রম, রাস্তার পাশে সৌরবিদ্যুৎ চালিত ল্যাম্পপোস্ট স্থাপন, বৃক্ষরোপণ কার্যক্রম চালিয়েছি।
এরই মধ্যে আরও ৫২টি নতুন উন্নয়ন প্রকল্প ডিএসসিসির উন্নয়ন পরিকল্পনায় অন্তর্ভুক্ত করা হয়েছে। যা পর্যায়ক্রমে বাস্তবায়ন করব। আবারও নির্বাচিত হলে উন্নয়নের ধারা অব্যাহত রেখে ওয়ার্ডের অবকাঠামোগত পরিকল্পিত উন্নয়ন সমন্বয় ভিত্তিক করব।
অধিবাসীদের মতামতের ভিত্তিতে উন্নয়ন পরিকল্পনার জন্য বিভিন্ন সেমিনার, মতবিনিময় সভা ও মাঠ পর্যায়ে কাজের ব্যবস্থা করব। সিসি ক্যামেরা স্থাপন, কমিউনিটি ক্লিনিক, ডিজিটাল তথ্যসেবা কেন্দ্র স্থাপন করব। এলাকায় মাদক নির্মূল করব।
মো. জাহাঙ্গীর খান যুগান্তরকে বলেন, ডিএসসিসির নতুন ওয়ার্ড হিসেবে ৭০ নম্বর ওয়ার্ডটিতে সিটি কর্পোরেশনের সেবাগুলো আজও প্রতিষ্ঠিত হয়নি। প্রতিষ্ঠা হয়নি নাগরিক অধিকারও।
রয়েছে প্রভাবশালীদের অধিপত্য বিস্তারসহ মাদকের আগ্রাসন, সন্ত্রাস ও চাঁদাবাজদের দৌরাত্ম্য। ওয়ার্ডটিতে আধুনিক স্যুয়ারেজ ব্যবস্থাসহ রাস্তাঘাট, সরকারি হাসপাতাল, কমিউনিটি সেন্টার, খেলার মাঠ, পার্ক-শিশুপার্কসহ অবকাঠামোগতভাবে কোনো উল্লেখযোগ্য উন্নয়ন হয়নি।
শিশু, কিশোর ও প্রবীণদের জন্য কোনো পাঠাগার ও বিনোদন কেন্দ্র নেই। দীর্ঘ সময় সন্ত্রাস নির্মূল কমিটিতে থেকে সামাজিক সেবায় নিয়োজিত ছিলাম। মসজিদ মাদ্রাসায় সভাপতিত্ব করে ধর্মীয় শিক্ষাসহ এলাকায় প্রকৃত শিক্ষার মানোন্নয়নে কাজ করছি।
পরিচ্ছন্ন ওয়ার্ড গড়তে আগেও রাস্তাঘাটের উন্নয়নে অগ্রণী ভূমিকা রেখেছি। নির্বাচিত হলে এখানকার বড় সমস্যা জলাবদ্ধতা দূর করব।
এমএ আজিম যুগান্তরকে বলেন, সুষ্ঠু ভোটাধিকার প্রয়োগ হলে ডিএসসিসির ৭০ নম্বর ওয়ার্ডে বিএনপির সমর্থিত প্রার্থী হিসেবে বিপুল ভোটে আমার জয় নিশ্চিত।
নির্বাচিত হলে দলমত নির্বিশেষে অভিজ্ঞমহলের মতামতের ভিত্তিতে অবকাঠামোগত উন্নয়ন পরিকল্পনা করে ওয়ার্ডকে পরিকল্পিতভাবে ঢেলে সাজাব।
একজন ডাক্তার হিসেবে স্বাস্থ্যসেবা নিশ্চিতের পাশাপাশি নাগরিক অধিকার প্রতিষ্ঠাসহ এলাকার মাদক, সন্ত্রাস ও চাঁদাবাজিসহ সব ধরনের অপরাধ দমন করব।

ঢাকা দক্ষিণ সিটি কর্পোরেশনের (ডিএসসিসি) নবসৃষ্ট ৭০ নম্বর ওয়ার্ডে পরিকল্পিত উন্নয়নের অঙ্গীকার করেছেন কাউন্সিলর প্রার্থীরা। এ ক্ষেত্রে প্রত্যন্ত এ ওয়ার্ডটিতে দ্রুত নগর কাঠামো গড়ে তুলতে চান তারা।